हिन्दी (Hindi)
ಕನ್ನಡ (Kannada)
मराठी (Marathi)
ପୁରୁଣା ଉସମାନପୁରର ବାସିନ୍ଦା ବୁଲଡୋଜର ଘଡ଼ଘଡ଼ ହେବାର ଶବ୍ଦ ଶୁଣିବା ମାତ୍ରେ ଅନୁମାନ କରି ନିଅନ୍ତି ଯେ ଏବେ ସେମାନଙ୍କୁ ତତ୍କାଳ ସ୍ଥାନାନ୍ତର ହେବାକୁ ସଙ୍କେତ ମିଳିସାରିଲାଣି । ଅଳିଆ ଗୋଟାଳି, ରିକ୍ସା ଚାଳକ, କବାଡ଼ି ବେପାରୀ ଏବଂ ଭିକ୍ଷାବୃତ୍ତି କରି ଗୁଜୁରାଣ ମେଣ୍ଟାଉଥିବା ଲୋକମାନଙ୍କ ଏ ବସ୍ତିରେ ଅଚାନକ ବିନା କୌଣସି ସୂଚନାରେ ଝୁଗ୍ଗି (ଅସ୍ଥାୟୀ ଘର) ହରାଇବାର ଭୟ ନିରନ୍ତର ଲାଗି ରହିଥାଏ। ସେମାନେ କୁହନ୍ତି ଯେ ଗତ ଏକ ଦଶନ୍ଧି ମଧ୍ୟରେ ଅନେକ ଥର ସେମାନଙ୍କୁ ନିଜ ଘର ଭାଙ୍ଗିବା ଦେଖିବାକୁ ପଡ଼ିଛି ।
ଏଠାରେ ରହୁଥିବା ସାପୁଆ ସମ୍ପ୍ରଦାୟର ଜଣେ ସଦସ୍ୟ ରଘୁ (ଛଦ୍ମ ନାମ) କୁହନ୍ତି, "ନିଜ ଝୁଗ୍ଗିଗୁଡ଼ିକୁ ଗୋଟିଏ ସ୍ଥାନରୁ ଆଉ ଏକ ସ୍ଥାନକୁ ନେଇ ଛିଡ଼ା କରିବା ଆମର ସାଧାରଣ ଜୀବନଧାରା ପାଲଟି ଗଲାଣି।" ସାପୁଆମାନେ ଏକ ଅଣବିଜ୍ଞପିତ ଜନଜାତି, କିନ୍ତୁ ସେମାନେ କୌଣସି କଲ୍ୟାଣକାରୀ ଯୋଜନାରୁ ସୁଫଳ ଲାଭ କରିବାକୁ ସକ୍ଷମ ହୋଇନାହାନ୍ତି।
ଯମୁନା ନଦୀ ତଟଠାରୁ ମାତ୍ର କିଛି ମିଟର ଦୂରରେ ଥିବା ପୁରୁଣା ଉସମାନପୁର ଗ୍ରାମ ଏକ ବନ୍ୟାପ୍ରବଣ ଅଞ୍ଚଳ। ୨୦୧୦ ମସିହାରେ, ଦିଲ୍ଲୀ ବିକାଶ ପ୍ରାଧିକରଣ ଅତ୍ୟଧିକ ପ୍ରଦୂଷିତ ଯମୁନା ନଦୀର କାୟାକଳ୍ପ ପରିବର୍ତ୍ତନ ଲାଗି ଏହି ଗାଁର ଜମିକୁ ଜୋନ୍ 'ଓ' ଭାବେ ଚିହ୍ନଟ କରିଥିଲା । ଯମୁନା ନଦୀ ଦିଲ୍ଲୀର ୨୨ କିଲୋମିଟର ଅଞ୍ଚଳ ଦେଇ ବୋହି ଯାଇଛି ଏବଂ ଡିଡିଏ ଏହାର ତଟବର୍ତ୍ତୀ କ୍ଷେତ୍ରରେ ଲୋକମାନଙ୍କ ମନୋରଞ୍ଜନ ସହ ଜଡ଼ିତ ସ୍ଥାନ ନିର୍ମାଣ କରିବା ଲାଗି ଚାହୁଁଛି ।
ଏଠାରେ ରହୁଥିବା ଅଧିକାଂଶ ଲୋକ ଦିନ ମଜୁରିଆ ହୋଇଥିବାରୁ, ଜିନିଷପତ୍ର ଜଗି ରହିବା ଏବଂ ଘର ଭଙ୍ଗାଯିବା ସମୟକୁ ଅନିଶ୍ଚିତ କାଳ ପାଇଁ ଅପେକ୍ଷା କରି ରହିବା କାରଣରୁ ସେମାନେ ଦୈନିକ ରୋଜଗାର ହରାଇଥାନ୍ତି । ରୁବିନା କୁହନ୍ତି, "ଆମ ଲୋକମାନଙ୍କର ମୁଖ୍ୟ ବେଉସା ହେଉଛି କବାଡ଼ି (ଅଳିଆ ଗୋଟାଇବା) କାମ କରିବା, ଭିକ ମାଗିବା ଏବଂ ରିକ୍ସା ଚଳାଇବା । ଅନେକ ଥର, ଆମେ ଦିନ ସାରା କିଛି ରୋଜଗାର କରିପାରିନଥାଉ । ଆମେ ଭଡ଼ା କେଉଁଠୁ ଆଣି ଦେବୁ?" ସେ କୁହନ୍ତି ଯେ ଏହି ଅଞ୍ଚଳରେ ମାସିକ ଭଡ଼ା ୪,୦୦୦ ଟଙ୍କା ପର୍ଯ୍ୟନ୍ତ ଦେବାକୁ ପଡ଼ିଥାଏ, କିନ୍ତୁ ଏଠାରେ ରହୁଥିବା ଲୋକଙ୍କ ପାଇଁ ସରକାରଙ୍କ ପକ୍ଷରୁ କୌଣସି ସବସିଡି ଆବାସ ସୁବିଧା ଦିଆଯାଉ ନାହିଁ ।
୨୦୨୨ ମେ ମାସରେ, ପୁରୁଣା ଉସମାନପୁର ବାସିନ୍ଦାମାନେ କିଛି ସ୍ଥାନୀୟ ଲୋକଙ୍କଠାରୁ ଶୁଣିବାକୁ ପାଇଥିଲେ ଯେ ଆସନ୍ତା ୬ ଏବଂ ୭ ଜୁନରେ ଏକ ବଡ଼ ଧରଣର ଜବରଦଖଲ ଉଚ୍ଛେଦ ଅଭିଯାନ ଆରମ୍ଭ କରାଯିବ । ସେମାନେ କୁହନ୍ତି ଯେ ଏ ସମ୍ପର୍କରେ ବିଧିବଦ୍ଧ ଭାବେ କୌଣସି ସୂଚନା ଦିଆଯାଇନଥିଲା।
ରୁବିନା କୁହନ୍ତି, "ଆମେ ଶୁଣିଲୁ ଯେ ଯଦି ଆମେ ଏଠାରୁ ହଟିଯିବୁ ନାହିଁ ତା'ହେଲେ ସେମାନେ (କର୍ତ୍ତୃପକ୍ଷ) ସବୁକିଛି ଭାଙ୍ଗି ଦେବେ।" ସ୍କୁଲ ଯାଉଥିବା ନିଜ ପିଲାମାନଙ୍କୁ ନେଇ ସେ ବିଶେଷ ଭାବେ ଚିନ୍ତିତ, ଯେଉଁମାନେ ନିକଟରେ ଥିବା ସରକାରୀ ସ୍କୁଲ ନଗର ନିଗମ ପ୍ରତିଭା ବିଦ୍ୟାଳୟରେ ପଢ଼ିଥାନ୍ତି । ଏଠାରୁ ଚାଲିଗଲେ ଶିକ୍ଷା ବର୍ଷ ଆରମ୍ଭରୁ ସ୍କୁଲ ଛାଡ଼ିବାକୁ ହେବ ଏବଂ ଅନ୍ୟ ସ୍କୁଲରେ ନାମ ଲେକାଇବା କଷ୍ଟକର ହୋଇପଡ଼ିବ । ଏହି କାରଣରୁ ସେମାନଙ୍କ ସ୍କୁଲ ପାଠପଢ଼ା ବନ୍ଦ ହୋଇପାରେ । "ଆମେ ଆମ ପିଲାଙ୍କୁ କେମିତି ଲାଳନପାଳନ କରିବୁ?" ସେ ପ୍ରଶ୍ନ କରିଥାନ୍ତି ।
ଈଶନା ଗୁପ୍ତା ନିକଟରେ ଆନ୍ଧ୍ର ପ୍ରଦେଶର ଶ୍ରୀ ସିଟିଠାରେ ଥିବା କ୍ରିଆ ବିଶ୍ୱବିଦ୍ୟାଳୟରୁ ସାମାଜିକ ଅଧ୍ୟୟନରେ ସ୍ନାତକ ପାଠପଢ଼ା ସମ୍ପୂର୍ଣ୍ଣ କରିଛନ୍ତି । ସେ ଏହି ଷ୍ଟୋରୀ ପ୍ରସ୍ତୁତ କରିବାକୁ ଚାହିଁବାର କାରଣ ହେଉଛି, ଯେତେବେଳେ ଦିଲ୍ଲୀ ଭଳି ବଡ଼ ସହର କଥା ଆଲୋଚନା ହୋଇଥାଏ, ସେତେବେଳେ ମୁଖ୍ୟସ୍ରୋତରେ ଥିବା ଗଣମାଧ୍ୟମ ବସ୍ତି, ଅନଧିକୃତ କଲୋନୀ ଏବଂ ଝୁଗ୍ଗି ଝୋପଡ଼ିରେ ସାମୂହିକ ଭାବେ ରହୁଥିବା ଲୋକମାନଙ୍କ ଦୈନନ୍ଦିନ ଜୀବନର କଷ୍ଟ ଓ ବାସ୍ତବିକତାକୁ ଉପେକ୍ଷା କରିଥାନ୍ତି ।
ସେ କୁହନ୍ତି : "ପରୀ ସହିତ କାମ କରିବା ସମୟରେ ମୁଁ ଏହା ଶିଖିଲି ଯେ, ଷ୍ଟୋରୀର ବିଭିନ୍ନ ଅଂଶୀଦାରମାନଙ୍କର ଦୃଷ୍ଟିକୋଣ ଭିନ୍ନ ଭିନ୍ନ ହୋଇଥାଏ। ଯେତେବେଳେ ପ୍ରତ୍ୟକ୍ଷ ଭାବେ ପ୍ରଭାବିତ ହୋଇଥିବା ଲୋକଙ୍କ ଉପରେ କୌଣସି ଷ୍ଟୋରୀ ପ୍ରସ୍ତୁତ କରାଯାଇଥାଏ ସେତେବେଳେ ଅଧିକାଂଶ କ୍ଷେତ୍ରରେ ଚାରି ପାଖରେ ଥିବା ବୈଷୟିକ ସମସ୍ୟା କାରଣରୁ ଅଣଦେଖା ହୋଇଥିବା ଲୋକଙ୍କ ସ୍ୱର ସାମ୍ନାକୁ ଆସିଥାଏ। ମୋର କାର୍ଯ୍ୟକ୍ଷେତ୍ର ଯାହା ହେଉ ପଛେ, ଏହି ଶିକ୍ଷା ସବୁବେଳେ ମୋ ପାଖରେ ରହିବ ।
ଓଡ଼ିଶାଲାଇଭ୍ଃ ଏହି ଅନୁବାଦ ଓଡ଼ିଶାଲାଇଭର ତତ୍ତ୍ୱାବଧାନରେ କରାଯାଇଛି। ଓଡ଼ିଶାଲାଇଭ୍ ହେଉଛି ଭୁବନେଶ୍ୱରସ୍ଥିତ ଏକ ପ୍ରଗତିଶୀଳ ଡିଜିଟାଲ୍ ପ୍ଲାଟଫର୍ମ ଏବଂ ସୃଜନଶୀଳ ଗଣମାଧ୍ୟମ ଓ ଯୋଗାଯୋଗ ଏଜେନ୍ସି। ଏଠାରେ ଲୋକାଲାଇଜେସନ, କଣ୍ଟେଣ୍ଟ ପ୍ରସ୍ତୁତି, ଭିଡ଼ିଓ ପ୍ରଡକ୍ସନ ଏବଂ ୱେବ୍ ଓ ସୋସିଆଲ୍ ମିଡ଼ିଆ ପରି ବିଭିନ୍ନ କ୍ଷେତ୍ରରେ ଅଡ଼ିଓ ଭିଜୁଆଲ୍ ବିଷୟବସ୍ତୁ, ନ୍ୟୁଜ୍ ଇତ୍ୟାଦି ସେବା ପ୍ରଦାନ କରୁଛୁ।
